Datasets:

Svngoku

/

kikongo-bible-asr

like 2

Yo yina Yozue salaka bambele na matadi ya sileksi mpi yotisaka babakala ya Izraele na Gibeati-araloti.

Kikuma yina Yozue yotisaka bo yo yai: Babakala yonso yina basikaka na Ezipte, babakala yonso ya bitumba, fwaka na ntoto-makanga, na nzietelo na nima ya kubasika na bo na Ezipte.

Bantu yonso yina basikaka na Ezipte vandaka ya kuyotisa, kansi bantu yonso yina butukaka na ntoto-makanga na nzietelo na nima ya kubasika na bo na Ezipte vandaka ve ya kuyotisa.

Bantu ya Izraele tambulaka bamvula 40 na ntoto-makanga tii kuna dikanda ya mvimba fwaka, disongidila, babakala ya bitumba yina basikaka na Ezipte mpi yina lemfukaka ve na ndinga ya Yehowa. Yehowa zengaka kieleka na ntwala na bo nde yandi ta pesa bo ve ata fioti nzila ya kumona insi yina Yehowa diaka ndefi na ba-nkaka na bo nde yandi ta pesa beto, insi yina miliki ti bwiki kele mingi.

Ebuna yandi bakaka bana na bo na kisika na bo. Yozue yotisaka bana yai bo vandaka ve ya kuyotisa sambu bo yotisaka bo ve ntangu bo vandaka na nzietelo.

Ntangu bo manisaka kuyotisa dikanda ya mvimba, bo bikalaka kisika yina bo vandaka na camp tii kuna bo kumaka ngolo.

Ebuna Yehowa tubilaka Yozue nde: Bubu yai mono me katula beno nsoni ya Ezipte. Yo yina bo pesaka kisika yina zina Gilgale tii bubu yai.

Bantu ya Izraele landaka kuzinga na camp na Gilgale, mpi bo taka nkinsi ya Paki na kilumbu ya ya ngonda yina, na nkokila, na ntoto ya zelo na zelo ya Yeriko.

Mpi bo yantikaka kudia bima ya insi yina na kilumbu yina landaka Paki, mampa ya kukonda levire mpi bambuma ya kuyoka, kaka na kilumbu yina.

Ebuna mana vandaka diaka ve na kilumbu yina landaka kilumbu ya bo diaka ndambu ya bima ya insi yina mana vandaka diaka ve sambu na bantu ya Izraele, kansi bo yantikaka kudia bima ya insi ya Kanana na mvula yina.

Ntangu Yozue vandaka pene-pene ya Yeriko, yandi talaka na zulu mpi monaka muntu mosi me telama na ntwala na yandi, yandi me simba mbele ya bitumba na diboko na yandi. Yozue kwendaka pene-pene mpi yulaka yandi nde: Keti nge kele sambu na beto to sambu na bambeni na beto?

Mpi yandi tubaka nde: Ve, mono me kwisa bonso mfumu ya basoda ya Yehowa. Ebuna Yozue bwaka luse na ntoto, fukamaka, mpi tubilaka yandi nde: Inki mambu mfumu na mono ke zola kuzabisa nsadi na yandi?

Mfumu ya basoda ya Yehowa vutudilaka Yozue nde: Katula basandale na makulu na nge, sambu kisika yina nge me telama kele kisika ya santu. Na mbala mosi Yozue salaka mutindu yina.

Kansi, bo kangaka bakielo ya Yeriko mbote-mbote sambu na bantu ya Izraele muntu mosi ve vandaka kubasika mpi muntu mosi ve vandaka kukota.

Ebuna Yehowa tubilaka Yozue nde: Tala, mono me pesa Yeriko, ntotila na yo, mpi basoda na yo ya ngolo na maboko na nge.

Beno yonso bantu ya bitumba fwete tambula na nziunga ya mbanza, beno fwete baluka na nziunga na yo mbala mosi. Beno ta sala mutindu yina bilumbu sambanu.

Banganga-nzambi nsambwadi ta nata bibongo nsambwadi ya mameme ya babakala na ntwala ya Sanduku. Kansi na kilumbu ya nsambwadi, beno ta tambula na nziunga ya mbanza mbala nsambwadi mpi banganga-nzambi fwete bula bibongo yina.

Ntangu bo ta bula kibongo ya dimeme ya bakala—ntangu beno ta wa makelele ya kibongo yina—bantu yonso fwete tula milolo ya ngolo ya bitumba. Ebuna kibaka ya mbanza yina ta bwa, mpi bantu fwete tombuka, konso muntu na ntwala na yandi.

Yo yina, Yozue mwana ya Nuni bingaka banganga-nzambi mpi songaka bo nde: Beno baka sanduku ya kuwakana, mpi banganga-nzambi nsambwadi fwete nata bibongo nsambwadi ya mameme ya babakala na ntwala ya Sanduku ya Yehowa.

Ebuna yandi songaka bantu nde: Beno kwenda mpi beno tambula na nziunga ya mbanza, mpi basoda yina kele ti binwaninu fwete kwenda na ntwala ya Sanduku ya Yehowa.

Kaka mutindu Yozue tubilaka bantu, banganga-nzambi nsambwadi yina vandaka kunata bibongo nsambwadi ya mameme ya babakala na ntwala ya Yehowa kwendaka na ntwala mpi bulaka bibongo, ebuna sanduku ya kuwakana ya Yehowa vandaka kulanda bo.

Basoda yina vandaka ti binwaninu kwendaka na ntwala ya banganga-nzambi yina vandaka kubula bibongo, mpi basoda yina ke kengilaka na nima vandaka kulanda Sanduku ntangu banganga-nzambi vandaka kubula bibongo kukonda kuyambula.

Yozue songaka bantu nde: Beno tula ve milolo mpi bandinga na beno kuwakana ve. Ngogo mosi ve kubasika na munoko na beno tii na kilumbu yina mono ta tubila beno nde, ‘Beno tula milolo!’ Ebuna beno ta tula milolo.

Yandi salaka nde bo tambusa Sanduku ya Yehowa na nziunga ya mbanza, bo ziungaka yo mbala mosi, na nima bo vutukaka na camp mpi bo lalaka kuna.

Na kilumbu yina landaka, Yozue telamaka na suka-suka, mpi banganga-nzambi nataka Sanduku ya Yehowa,

mpi banganga-nzambi nsambwadi yina vandaka kunata bibongo nsambwadi ya mameme ya babakala vandaka kutambula na ntwala ya Sanduku ya Yehowa, bo vandaka kubula bibongo yina kukonda kuyambula. Basoda yina vandaka ti binwaninu vandaka kutambula na ntwala na bo, kansi basoda yina ke kengilaka na nima vandaka kulanda Sanduku ya Yehowa ntangu bo vandaka kubula bampungi kukonda kuyambula.

Na kilumbu ya zole, bo tambulaka na nziunga ya mbanza mbala mosi, na nima bo vutukaka na camp. Bo salaka mutindu yina bilumbu sambanu.

Na kilumbu ya nsambwadi, bo telamaka na suka-suka, ntangu ntongo tanaka, mpi bo tambulaka na nziunga ya mbanza mutindu mosi mbala nsambwadi. Bo tambulaka na nziunga ya mbanza mbala nsambwadi kilumbu yina mpamba.

Mpi na mbala ya nsambwadi, banganga-nzambi bulaka bibongo, mpi Yozue songaka bantu nde: Beno tula milolo, sambu Yehowa me pesa beno mbanza yai!

Mbanza mpi bima yonso ya kele na kati na yo, beno fwete fwa yo yo yonso kele bima ya Yehowa. Beno ta bika na luzingu kaka Rahabi nkento ya ndumba, yandi ti bantu yonso yina kele na nzo na yandi, sambu yandi bumbaka binati-nsangu yina beto tindaka.

Kansi beno keba na bima yina bo fwete fwa, sambu beno wa ve nzala ya kima mosi yina bo fwete fwa mpi beno baka yo, ebuna beno kumisa camp ya Izraele kima yina bo fwete fwa mpi beno natila yo mpasi.

Kansi arza yonso, wolo yonso, mpi bima yonso ya kwivre mpi ya bibende kele bima ya santu sambu na Yehowa. Beno fwete tula yo na kesi ya nzo ya Yehowa.

Ebuna bantu tulaka milolo ntangu bo bulaka bibongo. Ntangu bantu waka makelele ya kibongo mpi bo tulaka milolo ya ngolo ya bitumba, bibaka bwaka. Na nima bantu kotaka na mbanza, konso muntu na ntwala na yandi, mpi bo botulaka mbanza yina.

Bo fwaka na mbele ya bitumba bima yonso yina vandaka na mbanza yina, babakala mpi bankento, baleke mpi bambuta, bangombe, mameme, mpi bampunda.

Yozue tubilaka bantu zole yina kwendaka kutala insi yina nde: Beno kota na nzo ya nkento yina ya ndumba mpi beno basisa yandi mpi bantu na yandi yonso, kaka mutindu beno zengaka kieleka na ntwala na yandi.

Ebuna baleke yina kwendaka kutala insi na mayele kotaka mpi basisaka Rahabi, ti tata na yandi, mama na yandi, bampangi na yandi, mpi bantu na yandi yonso ee, bo basisaka dibuta na yandi ya mvimba, mpi bo nataka bo na lutaninu na kisika mosi na nganda ya camp ya Izraele.

Ebuna bo yokaka mbanza yina mpi bima yonso yina vandaka na kati na yo tiya. Kansi, arza, wolo, mpi bima ya kwivre mpi ya bibende, bo tulaka yo na kesi ya nzo ya Yehowa.

Yozue gulusaka kaka Rahabi nkento ya ndumba, bantu ya nzo ya tata na yandi, ti bantu na yandi yonso yandi ke zingaka na Izraele tii bubu yai, sambu yandi bumbaka bantu yina Yozue tindaka sambu na kutala Yeriko na mayele.

Na ntangu yina Yozue diaka ndefi yai: Muntu yina ta meka kutunga diaka mbanza yai ya Yeriko, yandi kele muntu ya bo me singa na ntwala ya Yehowa. Ntangu yandi ta tula fondasio na yo, mwana na yandi ya ntete ta fwa, mpi ntangu yandi ta tula bakielo na yo, mwana na yandi ya nsuka ta fwa.

Yehowa vandaka ti Yozue, mpi lukumu na yandi panzanaka na ntoto ya mvimba.

Kansi bantu ya Izraele salaka diambu mosi ya kukonda kwikama na yina me tala bima yina yo lombaka nde bo fwa, sambu Akani mwana ya Karmi, mwana ya Zabdi, mwana ya Zera, na dikanda ya Yuda, bakaka ndambu ya bima yina yo lombaka nde bo fwa. Yo yina Yehowa wilaka bantu ya Izraele makasi ya ngolo.

Ntangu bo vandaka na Yeriko, Yozue tindaka bantu na Ai, yina kele pene-pene ya Bete-avene mpi na esti ya Betele yandi songaka bo nde: Beno tombuka mpi beno tala insi yina na mayele. Yo yina bantu yina kwendaka kutala Ai na mayele.

Ntangu bo kwisaka kuvutuka na Yozue, bo songaka yandi nde: Yo kele ve mfunu nde bantu yonso kutombuka. Bantu kiteso ya mafunda zole to tatu me fwana sambu na kubedisa Ai. Kutinda ve bantu yonso kuna, nge ta lembisa bo mpamba, sambu bantu yina kele kaka fioti.

Yo yina, bantu kiteso ya tombukaka, kansi bo tinaka na ntwala ya bantu ya Ai.

Bantu ya Ai fwaka bantu 36, mpi bo landaka bo katuka na nganda ya kielo ya mbanza tii na Shebarimi, mpi bo landaka kufwa bo ntangu bo vandaka kukulumuka. Yo yina ntima ya bantu lembaka mpi kikesa manaka bo.

Ebuna Yozue pasulaka bilele na yandi mpi fukamaka luse na ntoto na ntwala ya Sanduku ya Yehowa tii na nkokila, yandi ti bankuluntu ya Izraele, mpi bo landaka kudilosila mfututu na ba-ntu.

Yozue tubaka nde: O, Yehowa Mfumu ya Kuluta Nene, sambu na nki nge nataka bantu yai sambu bo sabuka Yordani, kaka sambu nge pesa beto na maboko ya bantu ya Amore sambu bo fwa beto? A kana beto ndimaka kulanda kuzinga na simu yina ya nkaka ya Yordani!

Lolula mono, O Yehowa, mono ta tuba nki ntangu yai ya Izraele me tina na ntwala ya bambeni na yandi?

Ntangu bantu ya Kanana mpi bantu yonso ya insi yai ta wa mambu yai, bo ta ziunga beto mpi bo ta katula kimakulu zina na beto na ntoto, ebuna nge ta sala nki sambu na zina na nge ya nene?

Yehowa vutudilaka Yozue nde: Telama! Sambu na nki nge me lala luse na ntoto?

Izraele me sala disumu. Bo me fwa kuwakana na mono yina mono songaka bo na kuzitisa. Bo me baka ndambu ya bima yina yo lombaka nde bo fwa, bo me yiba yo mpi bo me tula yo na kinsweki na kati ya bima na bo.

Yo yina, bantu ya Izraele ta kuka ve kunwana ti bambeni na bo. Bo ta baluka mpi ta tina bambeni na bo, sambu bo me kuma kima yina bo fwete fwa. Mono ta vanda diaka ve ti beno kana beno katula ve na kati na beno bima yina yo lombaka nde bo fwa.

Telama mpi santisa bantu! Songa bo nde, ‘Beno kudisantisa mbasi, sambu Yehowa Nzambi ya Izraele me tuba nde: Bima yina yo lombaka nde bo fwa kele na kati na nge, O Izraele. Nge ta kuka ve kunwana ti bambeni na nge tii kuna beno ta katula na kati na beno kima yina yo lombaka nde bo fwa.

Beno fwete kwisa na suka, dikanda mosi-mosi, mpi dikanda yina Yehowa ta sola ta pusana pene-pene, dibuta mosi-mosi, mpi dibuta yina Yehowa ta sola ta pusana pene-pene, bantu ya nzo mosi-mosi, mpi bantu ya nzo yina Yehowa ta sola ta pusana pene-pene, bakala mosi-mosi.

Ebuna muntu yina bo ta mona yandi ti kima yina yo lombaka nde bo fwa, bo ta yoka yandi tiya, yandi mpi yonso yina kele ya yandi, sambu yandi me fwa kuwakana ya Yehowa mpi sambu yandi me sala diambu mosi ya nsoni na Izraele.’

Yo yina, Yozue telamaka na suka-suka na kilumbu yina landaka mpi songaka bantu ya Izraele na kupusana pene-pene, dikanda mosi-mosi, mpi bo solaka dikanda ya Yuda.

Yandi songaka mabuta ya Yuda na kupusana pene-pene mpi bo solaka dibuta ya bana ya Zera, na nima yandi songaka dibuta ya bana ya Zera na kupusana pene-pene, bakala mosi-mosi, mpi bo solaka Zabdi.

Nsuka-nsuka, yandi songaka bantu ya nzo ya Zabdi na kupusana pene-pene, bakala mosi-mosi, ebuna bo solaka Akani mwana ya Karmi, mwana ya Zabdi, mwana ya Zera, na dikanda ya Yuda.

Ebuna Yozue tubilaka Akani nde: Pardo, mwana na mono, kumisa Yehowa Nzambi ya Izraele mpi funguna disumu na nge na yandi. Pardo, songa mono mambu ya nge me sala. Kubumbila mono yo ve.

Akani vutudilaka Yozue nde: Ya kieleka mono muntu salaka disumu na ntwala ya Yehowa Nzambi ya Izraele, mpi yai mambu ya mono salaka.

Ntangu mono monaka na kati ya bima ya beto botulaka, lele mosi ya kitoko ya Shinare, bashekele ya arza, mpi kitini mosi ya wolo yina kizitu na yo kele bashekele 50, mono waka nzala na yo, yo yina mono bakaka yo. Mono me bumba yo na nsi ya ntoto na kati ya tenta na mono, mpi mbongo kele na nsi na yo.

Na mbala mosi Yozue tindaka bantu, ebuna bo kwendaka ntinu na tenta yina, mpi kuna lele yina vandaka ya kubumba na tenta na yandi, mpi mbongo vandaka na nsi na yo.

Yo yina, bo basisaka bima yina na tenta yina mpi bo nataka yo na Yozue mpi na bantu yonso ya Izraele, ebuna bo tulaka yo na ntwala ya Yehowa.

Na nima, Yozue mpi Izraele ya mvimba bakaka Akani mwana ya Zera, arza, lele ya kitoko, mpi kitini ya wolo, kumosi ti bana na yandi ya babakala mpi ya bankento, bangombe na yandi, bampunda na yandi, mameme na yandi, tenta na yandi, ti bima na yandi yonso, ebuna bo nataka bo na Muwanda ya Akore.

Yozue tubaka nde: Sambu na nki nge me natila beto mpasi? Yehowa ta natila nge mpasi bubu yai. Ebuna Izraele ya mvimba losilaka yandi matadi, na nima bo yokaka bo na tiya. Na mutindu yina, bo losilaka bo yonso matadi.

Na nima bo tulaka kita ya matadi na zulu na yandi, matadi yina kele tii bubu yai. Ebuna makasi ya ngolo ya Yehowa manaka. Yo yina zina ya kisika yina kele Muwanda ya Akore tii bubu yai.

Ebuna Yehowa tubilaka Yozue nde: Kuwa boma ve mpi kutekita ve. Baka bantu yonso ya bitumba mpi kwenda kunwanisa Ai. Tala, mono me pesa ntotila ya Ai, bantu na yandi, mbanza na yandi, mpi insi na yandi na maboko na nge.

Sala Ai mpi ntotila na yo kaka mutindu nge salaka Yeriko mpi ntotila na yo, kansi beno lenda botula bima na yo mpi bitwisi na yo sambu na beno mosi. Tula bantu bo bumbana na nima ya mbanza.

Yo yina Yozue mpi bantu yonso ya bitumba kwendaka kunwanisa Ai. Yozue solaka basoda ya ngolo mpi yandi tindaka bo na mpimpa.

Yandi songaka bo nde: Tala, beno fwete bumbana na nima ya mbanza. Beno kwenda ve ntama mingi ti mbanza, mpi beno vanda ya kuyilama beno yonso.

Mono ti bantu yonso yina kele ti mono, beto ta kwenda pene-pene ya mbanza, mpi ntangu bo ta basika sambu na kunwanisa beto bonso na mbala ya ntete, beto ta tina na ntwala na bo.

Ntangu bo ta basika sambu na kulanda beto, beto ta nata bo ntama ti mbanza, sambu bo ta tuba nde, ‘Bo ke tina na ntwala na beto bonso na mbala ya ntete.’ Mpi beto ta tina na ntwala na bo.

Ebuna beno ta basika na kisika ya beno bumbanaka mpi beno ta botula mbanza Yehowa Nzambi na beno ta pesa beno yo.

Ntangu beno ta botula mbanza, beno ta tula yo tiya. Beno ta sala mambu na kulanda ndinga ya Yehowa. Tala, mono me pesa beno bantuma.